Ġuvnot ta’ 16-il sena rnexxielu jibqa’ ħaj wara li daħal bil-moħbi fil-kaxxa ta’ ajruplan li fiha jidħlu r-roti wara t-tluq u qagħad hemmhekk għall-vjaġġ ta’ aktar minn ħames sigħat fuq titjira minn California sal-Hawai. L-uffiċjali indunaw li kien hemm ġuvnot moħbi wara l-inżul tal-ajruplan tal-linja tal-ajru tal-Ħawai f’Maui, bil-ġuvnot jinżel waħdu mit-toqba tar-roti u beda jipprova jara fejn jinsab eżattament. Qed jingħad li huwa ħarab mid-dar, qabeż l-ilqugħ tal-ajruport u staħba fil-kaxxa tar-roti tal-ewwel ajruplan li sab. L-Uffiċjali mill-ewwel ħadu l-prekawzjonijiet mediċi biex jaraw il-kundizzjoni ta’ saħħet il-ġuvnot għax kienu skantati kif irnexxielu jibqa’ ħaj meta sfida t-temperaturi taħt iż-żero u nuqqas ta’ ossiġinu speċjalment meta l-ajruplan jitla’ fl-għoli ta’ kważi 40,000 pied. Skont l-esperti l-ġuvnot ma setax baqa’ f’sensih waqt it-titjira u x’aktarx li tilef il-fakultà li jibqa’ konxju. Huwa rrapportat li mill-1947 aktar minn 100 persuna ttantaw jaħarbu minn California bl-istess mod, bi tliet kwarti minnhom jinstabu mejta.